Sagunt acull el 54 Campionat d'Espanya Màster d'Atletisme a l'aire lliure
27 de juny 2019

![Imagen 1](/media/ogcpcum3/46_maq_javier.jpg)![Imagen 2](/media/l1glusli/46_maq_chover.jpg)

![](/media/qoloxwpj/46_c_grupo.jpg)  
  

La 54 edició del Campionat d'Espanya Màster d'Atletisme a l'aire lliure se celebrarà a Sagunt este cap de setmana. Amb este esdeveniment, que se celebrarà del 28 al 30 de juny, es reobrirà la pista d'atletisme Emilio Villagrasa del Poliesportiu Municipal (internuclis), en la qual el departament d'Esports de l'Ajuntament de Sagunt ha invertit 1,18 milions d'euros en la seua renovació total.

Esta 54 edició (40 en categoria femenina) es disputarà en cinc sessions al llarg de tres dies intensos de competició, divendres (matí i vesprada), dissabte (matí i vesprada) i diumenge (matí). Les proves començaran a les 10 hores del divendres amb el llançament de martell mixt de 2 kg i 3 kg en les categories F60-M80 en avant, i finalitzaran, aproximadament, a les 15 hores del diumenge amb el relleu 4x400 masculí.

És important destacar que esta edició del campionat suma un total de 1.233 atletes i 2.390 participacions, la qual cosa suposa que Sagunt siga el municipi amb major afluència de participants de les últimes edicions. Els atletes, majors de 35 anys, competiran en diferents proves com les carreres de 200, 400, o 800 metres llisos, entre altres, d'obstacles, de llançament de disc, martell i pes, de longitud, d'altura, de perxa o de javelina.

Este matí s'ha celebrat una roda de premsa en la nova pista d'atletisme en la qual s'ha presentat l'esdeveniment esportiu i que ha comptat amb la presència de l'alcalde de Sagunt, Darío Moreno; el regidor d'Esports, Javier Raro; el president de la Federació d'Atletisme de la Comunitat Valenciana i vicepresident de la Federació Espanyola, Vicente Añó, i el exdelegat d'Esports, Miguel Chover, a més d'altres membres de la Corporació Municipal, tècnics d'Esports de l'Ajuntament de Sagunt; representants de la fundació Trinidad Alfonso, i de l'atleta veterà, investigador i escriptor, Recaredo Agulló.

L'esportista més longeu (89 anys) del campionat és Marcos Bermejo del CDE Bezana Atletismo; l'atleta de Muriedas (Cantàbria) competirà en 200 m, 400 m i 800 m. En la categoria femenina l'atleta amb més edat (85 anys) també és una càntabra,  Mª Luisa González del CA España de Cueto; la santanderina participarà en 100 m, llançament de disc i pes.

  

![](/media/g4fpun53/46_c_alcalde.jpg)  
  

Quant a la reobertura de la pista d'atletisme, l'alcalde de Sagunt ha destacat que “**suposa un exercici de coherència política, ja que si realment creiem que l'esport ha de jugar un paper essencial a la nostra ciutat hem de tindre les instal·lacions necessàries perquè siga possible. Sagunt,  fins al moment, no comptava amb una instal·lació al nivell del que mereix la ciutat en pistes d'atletisme, i amb esta reobertura permetem que campionats com el nacional, que comença este divendres, s’hi puguen celebrar**”. A més, Moreno assegura que “**a partir d'ara hem de continuar treballant per a generar esdeveniments i activitat en estes pistes i prendre'ns-ho com allò que es mereixien els i les atletes d'esta ciutat**”.

D'altra banda, el regidor d'Esports, Javier Raro, ha afegit que “**esta inversió en la pista era necessària i vull agrair a la corporació anterior el fet que hui puguem estrenar-la i aprofitar el campionat pròxim i uns altres per a atraure futures competicions i perquè els nostres esportistes tinguen millors instal·lacions**”. El regidor ha fet una menció especial al treball realitzat pel exregidor Miguel Chover pel seu treball durant els últims anys i implicació en el món de l'esport. 

Quant al Campionat d'Espanya Màster ha explicat que “**serà un cap de setmana intens d'atletisme. Vull agrair a la fundació Trinidad Alfonso amb el programa de suport a competicions que ha col·laborat perquè tinguem esta competició, així com al departament d'Esports que s'ha bolcat per a tindre el campionat. Als competidors dir-los que gaudisquen de la pista i també de la nostra ciutat, i als veïns i veïnes que s'acosten a la pista perquè podran gaudir del millor atletisme veterà del panorama nacional**”.

Per altra banda, Chover ha agraït la labor realitzada per tot l'Equip de Govern anterior perquè es poguera invertir en la renovació de la pista, ja que va ser un acord col·lectiu, així com al departament d'Esports. També ha volgut agrair la labor de la Federació Espanyola d'Atletisme i a la Federació d'Atletisme de la Comunitat Valenciana, especialment el seu vicepresident i president, respectivament, Vicente Añó, per aconseguir portar el campionat per a inaugurar la renovada pista.​

  

![](/media/vfweb0hp/46_c_pte.jpg)  
  

El president de la Federació d'Atletisme de la Comunitat Valenciana ha assegurat que “**és un plaer estar ací hui perquè això ho iniciàrem farà un any i mig. Jo sóc dels que pensen que quan hi ha una competició pròxima sempre s'acaba fent abans la pista, per tant hui tenim un doble motiu d'alegria, el Campionat d'Espanya Màster, que té en pista la major participació de tots els campionats que organitza la Federació Espanyola, i d'altra banda la renovació d'esta pista**”. Añó ha afegit que “**era increïble que Sagunt, que ha tingut un llarg recorregut en el món de l'atletisme, no tinguera una pista en condicions, per tant és una satisfacció que per fi s'haja aconseguit. Estic convençut que, tant a nivell autonòmic com la Federació Espanyola repetiran i tornaran a Sagunt perquè ara sí que és un municipi que està preparat per a això**”.   

  

![](/media/lmzkwhqe/46_c_pistaatletismo_01.jpg)  
![](/media/xhoktrte/46_c_pistaatletismo_02.jpg)  
  

Al mateix temps, durant la roda de premsa s'ha retut un emotiu homenatge a Recaredo Agulló per la seua aportació a l'atletisme valencià i per ser un gran amant de l'atletisme màster. Agulló és filòleg, historiador, investigador i locutor de carreres esportives. En l'estiu de 2003 Recaredo pren part en la desfilada inaugural dels Campionats del Món d'atletisme a Saint Denis, convidat per l'ambaixada francesa a Espanya.

En eixe mateix any, l'editorial Espasa va publicar el _Diccionario de Términos Deportivos_ del qual és l'autor (un exemplar del mateix està en la llibreria del Congrés dels Estats Units). Són nombrosíssims els llibres que té a la seua esquena, entre els quals destaca _Un siglo de atletismo valenciano_, publicat en 2008 i que va ser presentat en societat aprofitant la disputa a València del XII Campionat del Món IAAF en pista coberta. 

![](/media/qjnlkjub/46_c_homenaje.jpg)  
  

En el pla esportiu, Agulló va ser en 1968 plusmarquista regional de 800 i 1.500 metres, així com campió d'Espanya de 800 i 1.500m en categoria de veterans A i B, a més d'obtindre el rècord d'Espanya de 800m en categoria de veterans A. L'alcalde de Sagunt li ha fet lliurament d'una placa commemorativa per tota esta trajectòria i la seua aportació a l'atletisme.

  

Agulló ha aprofitat per a donar les gràcies a totes persones que fan possible que l'atletisme forme part del millor de l'esport valencià i ha recordat que a la Comunitat Valenciana la pràctica de la carrera a peu és la més important de tot Espanya i que els dos clubs més importants de tot el territori nacional són de la Comunitat Valenciana. També ha volgut retre homenatge i recordar a la corredora Conchi Paredes morta recentment que compta a la seua esquena amb 14 triomfs en campionats d'Espanya de triples.

  

  

![](/media/2smgedpq/46_c_homenaje_02.jpg)  

​

*   [](http://www.facebook.com/sharer.php?u=https://aytosagunto.es/va/actualitat/sagunt-acull-el-54-campionat-d-espanya-master-d-atletisme-a-l-aire-lliure/ "Facebook")
*   [](http://twitter.com/share?url=https://aytosagunto.es/va/actualitat/sagunt-acull-el-54-campionat-d-espanya-master-d-atletisme-a-l-aire-lliure/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-acull-el-54-campionat-d-espanya-master-d-atletisme-a-l-aire-lliure/ "Linked In")
*   [](mailto:?body=https://aytosagunto.es/va/actualitat/sagunt-acull-el-54-campionat-d-espanya-master-d-atletisme-a-l-aire-lliure/)